Pippi er tingfinder

*Af Maria Hareskov frit efter Astrid Lindgrens ”Pippi er tingfinder og kommer i slagsmål”*

Tommy og Annika skyndte sig over til Pippi, den mærkelige pige de havde mødt dagen før. Da hun åbnede døren var hun helt hvid af mel, men hun smilede stort til dem og bød dem indenfor.

”Herligt at I kommer! Kom ind, kom ind!”

”Hvad laver du?” spurgte Tommy.

”Ja, hvis jeg siger jeg fejer skorsten, tror du mig ikke,” grinede Pippi. ”Men jeg bager kager. Sæt jer ned; jeg er snart færdig.”

Og det var sandt; Pippi arbejdede i en vældig fart og snart var kagerne i oven.

”Hvad skal vi nu lave?” spurgte Tommy.

”Ja, jeg ved ikke med jer, men jeg har ikke tænkt mig at ligge på den lade side,” sagde Pippi. ”Jeg er nemlig tingfinder. Og så har man altid travlt.”

”Hvad sagde du?” spurgte Annika.

”Tingfinder.”

”Hvad er det?” spurgte Tommy.

”Det er en som finder ting, selvfølgelig!” svarede Pippi. ”Verden er fuld af ting, og nogen skal jo finde dem. Det er det tingfindere gør.”

”Hvad for ting?” spurgte Annika.

”Åh, alt muligt. Guldklumper og strudsefjer og døde rotter og bitte små møtrikker og sådan noget,” svarede Pippi.

Tommy og Annika syntes det lød sjovt, og ville gerne være tingfindere.

”Jeg håber jeg finder en guldklump. Det er sjovere end en lille møtrik,” sagde Tommy.

”Vi må se, vi må se,” svarede Pippi. ”Men vi må hellere komme afsted, så andre tingfindere ikke finder alle guldklumperne i området.”

Og så skyndte de tre børn sig ud af Villa Villekulla. De ledte omkring villaerne i nabolaget, for som Pippi sagde, så finder man ofte de bedste ting, der hvor der bor mennesker. Tommy og Annika kiggede på Pippi for at finde ud af hvordan en tingfinder skulle gøre, mens Pippi fortalte historier om ting hun havde fundet, og løb fra den ene side af vejen til den anden med næsen helt nede ved jorden. Ind i mellem kravlede hun på alle fire, og stak hånden ind under et stakit for at føle sig frem.

”Mærkeligt. Jeg synes ellers jeg så en guldklump,” sagde Pippi skuffet.

”Må man virkelig tage alt, hvad man finder?” spurgte Annika.

”Ja, alt der ligger på jorden,” sagde Pippi.

Lidt derfra lå en mand og sov på græsset.

”Han ligger på jorden; ham tager vi,” sagde Pippi.

Tommy og Annika kiggede forskrækket på Pippi.

”Nej, nej, Pippi! Vi kan da ikke tage en mand. Hvad skulle vi også med ham?” sagde Tommy.

”Vi kunne da så meget,” svarede Pippi. ”For eksempel sætte ham i et kaninbur og fodre ham med mælkebøtteblade. Men hvis I ikke vil have ham, så lader vi være. Så er der nok en anden tingfinder, der finder ham.”

Lidt efter udstødte Pippi et hyl. ”Se!” råbte hun, og holdte en gammel rusten dåse op. ”Sikke et kup! Dåser kan man aldrig få for mange af.”

Tommy kiggede mistroisk på dåsen. ”Hvad kan man bruge den til?”

”Åh, dåser kan bruges til så meget,” svarede Pippi. ”Man kan komme kager i den, så bliver det til en dejlig Dåse Med Kager. Man kan også lade være med at komme kager i den, så bliver det til en Dåse Uden Kager. Det er ikke ligeså dejligt, men også brugbart.” Pippi kiggede lidt på dåsen. ”Jeg tror det her er en Dåse Uden Kager. Men så kan jeg tage den over hovedet, og lege det er midt om natten. ”

Og det gjorde hun så. Pippi gik rundt i kvarteret med dåsen over hovedet indtil hun faldt over et hegn. Der lød et ordentligt brag, da dåsen ramte jorden.

”Der ser I. Hvis jeg ikke havde haft dåsen på hovedet, var jeg faldet på næsen,” sagde Pippi.

”Ja, men hvis du ikke havde haft dåsen på, så havde du set hegnet,” svarede Annika.

Pippi hørte dog ikke hvad Annika sagde, for hun hylede igen og holdte en tom trådrulle op. ”Det er min lykkedag i dag. Sådan en trådrulle kan bruges til at blæse sæbebobler eller hænge i en snor og bruges som halskæde. Jeg tror jeg går hjem og gør det nu,” sagde hun storsmilende til Tommy og Annika.

Da de kom hjem i Pippis have, sagde Pippi:” Nej, det er altså for galt. Her har jeg fundet to fine ting, og så har I slet ikke fundet noget. I må lede lidt mere. Tommy, hvorfor kigger du ikke efter i det gamle træ? Og Annika, hvorfor kigger du ikke efter i den gamle træstub?”

Tommy troede ikke han ville finde noget, men han stak alligevel hånden ned i en fordybning i træet, og trak så overrasket hånden op. ”Næ! Jeg har fundet en lommebog med en sølvpen til! Det var da en underlig ting, at finde i et træ,” sagde han forundret.

Annika stak hånden ned i træstubben, og fik fat i en rød koralhalskæde. ”Ih, hvor er den flot!” udbrød hun.

”Der kan I bare se,” sagde Pippi. ”Det er mærkeligt, at der ikke er flere, der bliver tingfindere; man finder sådan nogle fantastiske ting. Meget bedre end at være snedker eller skomager eller skorstensfejer.”

Tommy og Annika stod og kiggede på deres ting, og tænkte at nu ville de være tingfindere hver dag.

Pippi var blevet træt, da hun havde spillet bold halvdelen af natten, og sagde derfor godnat til Tommy og Annika.

Annika knugede sin koralhalskæde. ”Det var nu underligt. Tommy, tror du Pippi havde lagt tingene der på forhånd?”

Tommy trak på skuldrene. ”Det er ikke til at vide. Det er faktisk aldrig til at vide, når det gælder Pippi.”